王禹偁
战城南
边城草树春无花，秦骸汉骨埋黄沙。
阵云凝着不肯散，胡雏夜夜空吹笳。
我闻秦筑万里城，叠尸垒土愁云平。
又闻汉发五道兵，祁连泽北夸横行。
破除玺绶因胡亥，始知祸起萧墙内。
耗蠹中原过太半，黄金买酎诸侯叛。
直饶侵到木叶山，争似垂衣施庙算。
大漠由来生丑虏，见日设拜尊中土。
自古控御全在仁，何必穷兵兼黩武。
战城南，年来春草何纤纤。
穷荒近日恩信沾，寒岩冻岫青如蓝。
方知中国有圣人，塞垣自尔除妖氛。
河湟父老何忻忻，受降城外重耕耘。